Ich horte vf der heide
Ich horte vf der heide·
lute stimme vnd svͤssen sanc·
da von wart ich beide·
froͤidenn rich vnd an truren kranc·
nach der min gedanc·
sere ranc·
vnd swanc·
die vant ich ze tanzes da si sanc·
ane leit ich do spranc·

Ich vant si verborgen·
eine vnd ir wengel  von trehen nas·
da si an dem morgen·
mines todes sich vermas·
der vil lieben has·
tůt mir bas·
danne dc·
do ich vor ir kniewete da si sas·
vnd ir sorgen vergas·

Ich vant si an der zinne·
eine vnd ich wc zv̊ zim gesant·
da mehte ichs ir minne
wol mit fůge han gepfant·
do wande ich dú lant
han verbrant·
sa zehant·
wan dc mich ir svͤssen minne bant·
an dien sinnen hat erblant·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse